**Projektas**

**PLUNGĖS RAJONO SAVIVALDYBĖS   
TARYBA**

**SPRENDIMAS**

**DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE „KULTŪRA ATEIČIAI“ („CULTURE NEXT“) IR LĖŠŲ SKYRIMO**

2022 m. vasario 23 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir programa „Kūrybiška Europa“, patvirtinta Europos komisijos 2021 m. birželio 1 d. sprendimu Nr. CREA-CULT-2021-NET , Plungės rajono savivaldybės taryba n u s p r e n d ž i a:

1. Pritarti Plungės rajono savivaldybės administracijos (toliau – Projekto partneris) dalyvavimui projekte „Kultūra ateičiai“ (angl. „Culture Next“) (toliau – Projektas), bendrai finansuojamo Europos švietimo ir kultūros vykdomosios agentūros (EACEA), pagal Europos Komisijos suteiktus įgaliojimus (projekto numeris 101054222, CREA-CULT-2021-NET).

2. Sutikti, kad Projektas būtų įgyvendinamas su partneriais:

2.1. Klužo (Rumunijos Respublika) kultūros centro asociacija (toliau – Pagrindinis Partneris);

2.2. kitomis Europos kultūros įstaigomis ir miestų savivaldybių administracijomis (toliau – Partneriai).

3. Įgalioti Savivaldybės administracijos direktorių, o jo nesant – Administracijos direktoriaus pavaduotoją, pasirašyti su Projekto teikimu bei įgyvendinimu susijusius dokumentus.

4. Skirti Projektui įgyvendinti iš Savivaldybės biudžeto 5 000 eurų finansuoti Projekto išlaidų dalies, tenkančios Projekto partneriui.

5. Apmokėti netinkamas finansuoti su Projektu susijusias išlaidas ir tinkamų finansuoti išlaidų dalį, tenkančią Projekto partneriui, kurių nepadengia Projektui skiriamas finansavimas.

Savivaldybės meras

SUDERINTA:

Administracijos direktorius Mindaugas Kaunas

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Sprendimą rengė Kultūros, turizmo ir viešųjų ryšių skyriaus vedėja Vida Saukalienė

**KULTŪROS, TURIZMO IR VIEŠŲJŲ RYŠIŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE „KULTŪRA ATEIČIAI“ („CULTURE NEXT“) IR LĖŠŲ SKYRIMO“**

2023 m. vasario 8 d.

Plungė

**1. Parengto teisės akto projekto tikslai, uždaviniai, problemos esmė**. Gauti pritarimą Plungės rajono savivaldybės administracijai (toliau – Projekto partneris) dalyvauti projekte „Kultūra ateičiai“ (angl. „Culture Next“) (toliau – Projektas), bendrai finansuojamo Europos švietimo ir kultūros vykdomosios agentūros (EACEA) pagal Europos Komisijos suteiktus įgaliojimus (projekto numeris 101054222, CREA-CULT-2021-NET), įgalioti Savivaldybės administracijos direktorių arba jo pavaduotoją pasirašyti su Projekto teikimu bei įgyvendinimu susijusius dokumentus ir skirti lėšas Projektui įgyvendinti.

**2. Kaip šiuo metu yra sprendžiami projekte aptarti klausimai.** Projekto partneris kartu su Klužo (Rumunijos Respublika) kultūros centro asociacija (toliau – Pagrindinis Partneris) bei kitomis Europos kultūros įstaigomis ir miestų savivaldybių administracijomis inicijuoja Projekto veiklų įgyvendinimą.

**3. Kodėl būtina priimti sprendimą, kokių pozityvių rezultatų laukiama.** Europos kultūros tinklas „Kultūra ateičiai“ („Culture Next Network“) iki tol, kol gavo finansavimą iš Europos komisijos, veikė kaip neformalus tinklas. Tinklo misija yra remti ir skatinti miestus, įgyvendinančius miestų kultūros plėtros programas ir politiką, remiantis patirtimi, dalyvavimu ir bendradarbiavimu. Tinklo nariai siekia platesnio kultūros kaip tvarios miestų plėtros Europoje objekto pripažinimo, plečia Europos kultūros bendradarbiavimo ribas, prisideda prie Europos kultūros sostinių (toliau – EKS) programos teisėkūros.

Dalyvavimas Projekto veiklose Plungės rajono savivaldybei suteiks galimybes ugdyti kultūros, meno valdymo kompetencijas tarptautinėje erdvėje, dalintis gerąja patirtimi kuriant savo miesto gaires, išryškinant kultūros viziją, strategiją, institucinio bendradarbiavimo modelius bei finansavimo galimybes.

Planuojamos veiklos ir suteikiamos galimybės kiekvienam Projekto partneriui:

**1. galimybė nemokamai dalyvauti tarptautinėse kultūros forumuose-konferencijose (po 2 asmenis, 3 kartus per metus; vertė apima 5 200 eurų);**

**2. dalyvauti vienoje Mobilumo programoje (vertė 1 500 eurų);**

**3. gauti lėšų vystyti kultūros komunikaciją (vertė 2 000 eurų).**

Taip pat Projekto parteriams suteikiama kita nematerialinė nauda:

1. nemokama prieiga prie tinklo kultūros miestų gebėjimų stiprinimo programos: metinė mokymo programa, pagrįsta narių poreikiais ir finansuojama iš tinkamų Europos dotacijų;

2. nemokama prieiga prie tinklo skaitmeninės informacijos kanalų: duomenų bazė su EKS programų projektais, partnerystės kontaktai ir komunikacijos priemonės tinklo nariams;

3. techninė ir moralinė pagalba sprendžiant iššūkius, būdingus įvairiems EKS kandidatavimo etapams;

4. dalyvavimas konkrečiose programose (rezidencijose, meninėse programose ir kt.) ir dotacijų paraiškų konsorciume;

5. dalyvavimas ir parama viešinimo kampanijose, susijusiose su kultūra, miestų plėtra ir Europa. Galimybė prisidėti prie vietos ir Europos politikos krypčių ir sukurti geriausią praktiką šiose srityse;

6. galimybė padidinti savo darbo ir miestų svarbą bei matomumą Europoje. Tinklas palengvina Europos partnerystes, kūrėjų ir meno kūrinių mobilumą, miestų ir piliečių įtraukimą sprendžiant Europos klausimus

**4. Siūlomos teisinio reguliavimo nuostatos.** Patvirtinus Savivaldybės tarybos sprendimą, bus gautas pritarimas Projekto Partneriui dalyvauti Partnerio teisėmis projekte „Kultūra ateičiai“, Savivaldybės administracijos direktorius arba jo pavaduotojas bus įgaliotas pasirašyti su Projekto įgyvendinimu susijusius dokumentus, bus skirtos lėšos Projektui įgyvendinti bei per 2023–2024 metus bus įgyvendintas Projektas.

**5. Pateikti skaičiavimus, išlaidų sąmatas, nurodyti finansavimo šaltinius.** Sprendimui įgyvendinti bus reikalingi 5 000 eurų iš Savivaldybės biudžeto (*lėšos gali būti skiriamos iš 06 programos priemonės „Lietuvos kultūros tarybos ir kitų kultūrinių projektų rėmimas“*).

Taip pat bus reikalingos lėšos apmokėti netinkamas finansuoti su Projektu susijusias išlaidas ir tinkamų finansuoti išlaidų dalį, tenkančią projekto partneriui, kurių nepadengia Projektui skiriamas finansavimas.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.** Nėra.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.** Korupcijos pasireiškimo galimybių nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Kultūros, turizmo ir viešųjų ryšių skyriui.

**11. Kita svarbi informacija**.

Pažymėtina, jog Plungės rajono savivaldybės administracija yra viena iš Europos kultūros tinklo „Culture Next“ steigėjų. „Culture Next“ miestų tinklą 2017 m. įkūrė dešimt Europos miestų – esami ir buvę Europos kultūros sostinės kandidatai. Kaip žinia, Plungė teikė paraišką ir siekė Europos kultūros sostinės vardo 2022 metams. 2017 m. rugsėjo mėnesį vykusio pirmojo susitikimo metu buvo apibrėžti būsimo tinklo tikslai. Antrojo susitikimo metu buvo analizuojamas tinklo veikimo modelis, bendri šalių narių projektų realizavimo principai ir jų pagrindu steigiamos bendradarbiavimo platformos. Atsižvelgiant į skirtingas miestų partnerių kultūros institucijų ir miestų vystymosi strategijas, pasirengimo ir dalyvavimo Europos kultūros sostinės programoje patirtį, aptartos finansavimo iš įvairių tarptautinių kultūros fondų galimybės miestų partnerių projektams ir šio proceso koordinavimas.

2018 metais „Culture Next“ pradėjo miestų tinklo dalyvių gebėjimų ugdymo programą. Aveiras (Portugalija), Klužas-Napoka (Rumunija), Debrecenas (Vengrija), Eleusis (Graikija), Klaipėda ir Plungė (Lietuva) bei Lidsas (Jungtinė Karalystė) iš eilės organizavo tinklo narių susitikimus, kuriuose pristatė savo kultūros programas, plėtojo tarptautines partnerystes ir dalinosi informacija juos dominančiais klausimais.

2019 m. rugsėjo 26–28 dienomis trijuose Lietuvos miestuose vyko Europos kultūros sostinės miestų kandidatų tinklo „Culture next“ forumas. Didelę patirtį sukaupę kultūros projektų vadybininkai bei kultūros projektų ekspertai aplankė Klaipėdą, Plungę ir Neringą. Čia vyko susitikimai su vietinėmis kultūros bendruomenėmis, diskusijos, aptarti tinklo plėtros planai ir bendradarbiavimo galimybės. Plungėje vykusio forumo metu Europos kultūros ekspertai diskutavo šiam regionui svarbiomis temomis, susijusiomis su tarpinstituciniu bendradarbiavimu, gyventojų įtrauktimi į kultūrinius procesus ir kt. Vyko susitikimai su Žemaičių dailės muziejaus, viešosios bibliotekos ir Plungės kultūros centro vadovais, susipažinta su šių įstaigų veikla. Tinklo narių vizitą Plungėje koordinavo Plungės rajono savivaldybės administracijos Švietimo, kultūros ir sporto skyrius kartu su Plungės viešąja biblioteka. Plungę aplankė Europos tinklo partneriai, įvairių kultūros sričių koordinatoriai, ekspertai iš Oulu ir Savonnlin (Suomija), Debreceno (Vengrija), Kluiž-Napokos (Rumunija), Aveiro ir Faro (Portugalija), Belfasto (Šiaurės Airija, JK), Dublino (Airija), naudingomis įžvalgomis ir rekomendacijomis dalijosi gerai žinomas Europos kultūros projektų ekspertas iš Ispanijos Jordi Pardo.

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatoma* | *Nenumatoma* |
| *Finansams* | *Nenumatoma* | *Projekto veikloms įgyvendinti reikės 5 000 eurų iš Savivaldybės biudžeto.* |
| *Socialinei aplinkai* | *Nenumatoma* | *Nenumatoma* |
| *Viešajam administravimui* | *Nenumatoma* | *Nenumatoma* |
| *Teisinei sistemai* | *Nenumatoma* | *Nenumatoma* |
| *Kriminogeninei situacijai* | *Nenumatoma* | *Nenumatoma* |
| *Aplinkai* | *Nenumatoma* | *Nenumatoma* |
| *Administracinei naštai* | *Nenumatoma* | *Nenumatoma* |
| *Regiono plėtrai* | *Numatomas teigiamas poveikis formuojant bei įgyvendinant regiono kultūros politiką* | *Nenumatoma* |
| *Kitoms sritims, asmenims ar jų grupėms* | *Atsiras galimybė kultūros įstaigų atstovams dalyvauti projekto veiklose, tarptautinėje konferencijose ir taip kelti savo kvalifikaciją bei ugdyti gebėjimus* | *Nenumatoma* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Kultūros, turizmo ir viešųjų ryšių skyriaus vedėja Vida Saukalienė